เคยไหมครับที่เสี้ยวหนึ่งของชีวิตคุณ
ที่มันแสนจะเจ็บปวดและสับสน
และทั้งหมดที่คุณอยากจะทำ
คืออยากที่จะรู้ให้มากที่สุดเท่าที่คุณจะทำได้ เพื่อที่จะเข้าใจสิ่งที่มันเกิดขึ้น
เมื่อผมอายุได้สิบสามปี เพื่อนที่สนิทกับครอบครัว
ผู้ซึ่งเปรียบเสมือนคุณลุงของผม
ได้จากไปด้วยโรคมะเร็งตับอ่อน
เมื่อโรคนี้เกิดขึ้นใกล้ตัวเหลือเกิน
ผมรู้ว่าผมต้องเรียนรู้ให้มากขึ้น
ดังนั้น ผมจึงเข้าสู่โลกออนไลน์พื่อหาคำตอบ
โดยการใช้อินเตอร์เน็ต ผมได้พบกับสถิติมากมาย
เกี่ยวกับโรคมะเร็งตับอ่อน
และสิ่งที่ผมได้พบนั้นทำให้ผมตกใจมาก
กว่าร้อยละ 85 ของมะเร็งตับอ่อน
ได้รับการวินิจฉัยเมื่อสายไปเสียแล้ว
เมื่อใครสักคนมีโอกาสน้อยกว่า 2 เปอร์เซ็นต์ที่จะมีชีวิตรอด
ทำไมเราถึงแย่ในการตรวจโรคมะเร็งตับอ่อนแบบนี้
เหตุผลหรอครับ ทุกวันนี้ การแพทย์สมัยใหม่ในปัจจุบัน
ยังคงใช้เทคนิคที่มีอายุ 60 ปี
นั่นแก่กว่าพ่อผมอีกครับ
(เสียงหัวเราะ)
นอกจากนั้น มันยังแพงเอามากๆอีกด้วย
การทดสอบครั้งหนึ่งต้องสิ้นเงินถึง 800 ดอลล่าร์
และก็ไม่ได้แม่นยำอะไรเลย
มันตรวจมะเร็งตับอ่อนพลาดถึง 30 เปอร์เซ็นต์
คุณหมอของคุณจะต้องมีความเคลือบแคลงสงสัย ระดับไม่ปกติ
ว่าคุณมีมะเร็ง เพื่อที่จะทำการตรวจคุณ
เมื่อได้เรียนรู้สิ่งนี้ ผมรู้ว่า มันจะต้องมีหาทางที่ดีกว่า
ดังนั้น ผมกำหนดเกณฑ์ทางวิทยาศาสตร์
ว่า ตัวตรวจจับนั้นควรจะมีหน้าตาเป็นเช่นไร
เพื่อที่จะมีประสิทธิภาพในการวินิจฉัยมะเร็งตับอ่อน
ตัวตรวจจับควรที่จะ มีราคาไม่แพง ทำงานรวดเร็ว
เรียบง่าย ไวต่อสิ่งตรวจจับ จำเพาะเจาะจง
และ ลดระดับการแพร่ระบาดที่อาจเกิดขึ้น
เอาล่ะครับ มันมีเหตุผลว่าทำไมการทดสอบนี้
ไม่ได้รับการปรับปรุงในช่วงกว่าหกทศวรรษ
และนั่นเป็นเพราะว่าเมื่อเรากำลังมองหามะเร็งตับอ่อน
พวกเรากำลังมองไปที่กระแสโลหิตของคุณ
ที่มีโปรตีนต่างๆอยู่แล้วเต็มไปหมด
และคุณกำลังมองหาความแตกต่างเพียงเล็กน้อย
ในโปรตีนปริมาณเล็กน้อย
แค่โปรตีนนี้ ตัวเดียว
มันแทบจะเป็นไปไม่ได้เลย
แต่อย่างไรก็ดี ความไม่ย่อท้อจากการมองโลกในแง่ดีแบบเด็กวัยรุ่นอย่างผม
(เสียงปรบมือ) -
ผมออนไลน์หาเพื่อนรู้ใจสองรายของวัยรุ่น ชื่อว่า
กูเกิล และ วิกิพีเดีย
ผมได้ทุกอย่างสำหรับการบ้านจากสองแหล่งนั้นน่ะครับ
และสิ่งที่ผมได้พบก็คือบทความ
ที่ให้รายการฐานข้อมูล โปรตีนต่างๆกว่า 8,000 ชนิด
ที่พบได้เมื่อคุณเป็นมะเร็งตับอ่อน
ดังนั้น ผมตัดสินใจที่จะลงมือและสร้างภาระกิจของผม
ในการศึกษาโปรตีนทั้งหมดเหล่านี้และดูว่าโปรตีนตัวไหน
จะสามารถใช้เป็นตัวบ่งเชิงชีวภาพ (biomarker) สำหรับมะเร็งตับอ่อนได้
และเพื่อที่จะทำให้มันง่ายขึ้นสักหน่อยสำหรับผม
ผมตัดสินใจที่จะวาดแผนผังกำหมดเกณฑ์ทางวิทยาศาสตร์ ซึ่งมีหน้าตาเช่นนี้
ที่สำคัญประการแรกเลย โปรตีนนั้นต้องสามารถพบได้
ในมะเร็งตับอ่อนทุกชนิด ในระดับที่เข้มข้นในกระแสโลหิต
ในระยะแรกที่สุด แต่ต้องพบได้แต่ในมะเร็งเท่านั้น
ผมทั้งพยายามฉุดกระชากลากถูภาระกิจระดับยักษ์นี้
และในที่สุด เมื่อได้ลองมาถึงความพยายามที่ 4,000
ซึ่งเป็นตอนที่ผมเข้าขั้นใกล้เสียสติแล้ว
ผมก็ได้พบโปรตีน
และชื่อของโปรตีนที่ผมต้องการ
ก็คือ มีโซทีลิน (mesothelin)
และมันก็เป็นแค่โปรตีนธรรมดาๆบ้านๆทั่วไปชนิดหนึ่ง
เว้นเสียแต่ว่า ถ้าคุณเป็นมะเร็งตับอ่อน
มะเร็งรังไข่ หรือมะเร็งปอด
ซึ่งในกรณีนั้น มันจะถูกพบในระดับสูงมากในกระแสโลหิต
และนอกจากนั้น หัวใจสำคัญก็คือ
มันถูกพบได้ในระยะแรกที่สุดเมื่อเกิดโรคนี้
เมื่อใครสักคนมีโอกาสเกือบจะ 100 เปอร์เซ็นต์
ที่จะมีชีวิตรอด
ในเมื่อตอนนี้ผมได้พบกับโปรตีนที่น่าจะเชื่อได้ว่า ผมจะตรวจมันพบ
ผมก็เบี่ยงความสนใจของผมไปยังการตรวจจับโปรตีนที่ว่า
และนัยหนึ่ง มันก็คือการตรวจจับมะเร็งตับอ่อน
ทีนี้ การค้นพบของผมนั้นเกิดขึ้นในสถานที่ซึ่งไม่น่าเกิดขึ้น
บางที เป็นที่ซึ่งไม่ได้คู่ควรกับนวัตกรรมเลย
ห้องเรียนชีววิทยาที่โรงเรียนมัธยมของผมนั่นเอง
สถานที่ซึ่งนวัตกรรมหยุดนิ่งไม่ไหวติง
(เสียงหัวเราะ) (เสียงปรบมือ)
และผมก็ได้แอบอ่านบทความ เกี่ยวกับสิ่งที่เรียกกว่า
คาร์บอน นาโนทิวบ์ (carbon nanotube) ซึ่งมันก็คือท่อยาวๆบางๆที่ทำจากคาร์บอน
ความหนาเพียงแค่อะตอมเดียว
และมีเส้นผ่านศูนย์กลางเป็น 1 ใน 5 หมื่นของเส้นผมของคุณ
และแม้ว่าพวกมันจะมีขนาดที่เล็กมากๆ
พวกมันมีคุณสมบัติที่น่าทึ่ง
พวกมันเป็นเหมือนกับยอดมนุษย์แห่งวัสดุศาสตร์ก็ว่าได้
และในขณะที่ผมแอบอ่านบทความนึ้
ใต้โต๊ะเรียนในคาบวิชาชีววิทยา
ที่เราควรที่จะตั้งใจเรียน ให้ความสนใจกับ
เจ้าโมเลกุลเจ๋งๆที่เรียกว่า แอนติบอดีส์ (Antibodies)
และพวกมันก็ค่อนข้างเจ๋งทีเดียวเพราะพวกมันตอบสนอง
ต่อโปรตีนจำเพาะเพียงชนิดเดียว
แต่พวกมันไม่ได้น่าสนใจไปมากกว่าคาร์บอน นาโนทิวบ์
และนั่น ผมกำลังนั่งอยู่ในห้องเรียนนั้น
และทันใดนั้นเอง มันก็พุ่งเข้าใส่ผม
ผมสามารถที่จะผนวกสิ่งที่ผมกำลังอ่านอยู่เกี่ยวกับ
คาร์บอน นาโนทิวบ์
เข้ากับสิ่งที่ผมควรครุ่นคิด ซึ่งก็คือ แอนติบอดี
ที่สำคัญ ผมสามารถที่จะทอแอนติบอดีเหล่านี้
เข้าไปในเครือข่ายของคาร์บอน นาโนทิวบ์
ทำให้คุณมีเครือข่าย
ที่จะตอบสนองต่อโปรตีนเพียงชนิดเดียว
และนอกจากนั้น ด้วยคุณสมบัติของนาโนทิวบ์พวกนี้
มันจะเปลี่ยนคุณสมบัติทางไฟฟ้าของมัน
ตามปริมาณโปรตีนที่ปรากฎอยู่
อย่างไรก็ดี นี่เป็นส่วนสำคัญครับ
เครือข่ายของคาร์บอน นาโนทิวบ์เหล่านี้ บางและฉีกขาดได้ง่ายมาก
และเมื่อมันเปราะบางมาก มันต้องได้รับการค้ำจุน
นั่นเป็นเหตุว่าทำไมผมถึงเลือกใช้กระดาษ
ทำที่ตรวจจับมะเร็งจากกระดาษนั้น
มันง่ายพอๆกับทำคุ๊กกี้ช๊อกโกแลต
ซึ่งผมชอบนะครับ
คุณเริ่มด้วยน้ำนิดหน่อย เทนาโนทิวบ์ลงไป
เติมแอนติบอดี ผสมเข้าด้วยกัน
เอากระดาษมา จุ่มลงไป ตากให้แห้ง
แค่นี้คุณก็ได้ที่ตรวจจับมะเร็งแล้ว
(เสียงปรบมือ)
แต่ในทันใดนั้นเอง ความคิดผุดขึ้น
ซึ่งน้ำเอาความขุ่นหมองมาให้กับแผนการอันน่าตื่นเต้นของผม
เป็นไปไม่ได้ที่ ผมจะทำงานวิจัยมะเร็งแบบจริงจัง
ในครัวของผม
แม่ผมต้องไม่ชอบใจแน่ๆ
ฉะนั้น แทนที่จะเป็นเช่นนั้น ผมตัดสินใจที่จะไปห้องทดลอง
ผมพิมพ์ต้นทุน รายการอุปกรณ์
ระยะเวลาของโครงการ และวิธีการทดลอง
และผมก็ส่งอีเมล์ไปหาศาสตราจารย์ถึง 200 ท่าน
ที่มหาวิทยาลัยจอนส์ฮอปกินส์ (Johns Hopkins University)
และสถาบันวิจัยวิทยาศาสตร์สาธารณสุข (NIH)
หลักๆแล้ว ทุกคนที่มีความเกี่ยวข้องกับมะเร็งตับอ่อน
และผมก็นั่งเอนหลัง รอคอยอีเมล์ตอบรับ ที่จะหลังไหลพรั่งพรูเข้ามา
เพื่อจะบอกว่า "แกนี่มันอัจฉริยะจริงๆ
พวกเรารอดตายแล้วทีนี้"
และ - (เสียงหัวเราะ)
จากนั้น ความเป็นจริงก็เข้ามา
และในช่วงเวลาเดือนกว่า
ผมได้รับการปฎิเสธ 199 จาก 200 อีเมล์
ศาสตราจารย์ท่านหนึ่ง ถึงกับอ่านวิธีการของผมทั้งหมด
พยายามเหลือเกิน -- ผมก็ไม่รู้ว่าแกไปเอาเวลามาจากไหนนะครับ--
และท่านก็อ่านทั้งหมดและบอกว่าทำไมในขั้นตอนแต่ละขั้น
เป็นดั่งความผิดพลาดที่แย่ที่สุดที่ผมจะสามารถทำได้
แน่ชัดว่า เหล่าศาสตร์จารย์นั้นไม่ได้มีความคิดเห็น
เป็นบวกต่องานของผมเท่าตัวผมเอง
แต่อย่างไรก็ดี แสงแห่งความหวังก็เข้ามา
ศาสตราจารย์ท่านหนึ่งกล่าวว่า "เจ้าหนู บางทีผมอาจช่วยได้นะ"
ผมก็วิ่งรี่ไปทางนั้นเลยครับ
(เสียงหัวเราะ)
เหมือนที่เขาว่าไว้ว่า คุณปฎิเสธเด็กไม่ลงหรอก
และจากนั้น สามเดือนถัดมา
ในที่สุดผมก็ได้กำหนดนัดแบบจริงจังจากชายผู้นี้
และไปยังห้องทดลองของเขา
ผมตื่นเต้นมากๆ และจากนั้นผมก็นั่งลง
ผมเริ่มจะเปิดปาก และพูด
และห้าวินาทีต่อมา เขาก็เรียกด็อกเตอร์เข้ามาอีกคน
เหล่าด็อกเตอร์ก็เข้ามาชุมนุมกันในห้องเล็กๆของเขา
และพวกเขาก็ยิงคำถามใส่ผม
และสุดท้าย ผมรู้สึกเหมือนกับอยู่ในรถตัวตลก
มีด็อกเตอร์ 20 คน รวมผมกับศาสตราจารย์ท่านนั้น
อัดกันอยู่ในห้องทำงานเล็กจิ๋วนี้
และพวกเขาก็ยิงคำถามเข้ามายังผมไม่หยุด
พยายามที่จะล้มวิธีการของผม
จะไปสำเร็จได้ยังไงกัน แบบว่า ชิ
(เสียงหัวเราะ)
อย่างไรก็ตาม ในฐานะจำเลยในห้องสอบสวนนั้น
ผมตอบคำถามของพวกเขาทั้งหมด
และผมเดาไปบ้างเหมือนกัน แต่คงจะตอบถูก
และในที่สุดผมก็ได้พื้นที่ในห้องทดลองที่ต้องการ
แต่มันก็เพียงไม่นานหลังจากนั้น ที่ผมค้นพบว่า
กระบวนการที่เคยจะแสนเลิศเลอของผมนั้น
มีช่องโหว่อยู่เป็นล้าน
และในช่วงเวลากว่าเจ็ดเดือน
ผมพยายามอย่างยิ่งยวดในการปิดช่องโหว่พวกนั้นทีละอันๆ
ผลหรือครับ เป็นกระดาษเล็กๆที่ใช้ในการตรวจจับ
ที่ต้นทุนเพียงสามเซ็นต์ และใช้เวลาในการตรวจแค่ห้านาที
แปลว่าตรวจได้เร็วขึ้น 168 เท่า
ราคาถูกลงกว่า 26,000 เท่า
และไวต่อสิ่งตรวจจับมากขึ้น 400 เท่า
เมื่อเทียบกับการตรวจมะเร็งตับอ่อนแบบมาตรฐาน ที่ใช้กันในปัจจุบัน
(เสียงปรบมือ)
สิ่งที่ยอดเยี่ยมที่สุดสำหรับอุปกรณ์ตรวจจับนี้
คือมันมีความแม่นยำเกือบจะ 100 เปอร์เซ็นต์
และสามารถที่จะตรวจมะเร็งได้ในระยะแรกๆ
เมื่อใครสักคนนั้นมีโอกาสที่จะรอดชีวิต เกือบจะ 100 เปอร์เซ็นต์
และจากนี้อีกสองถึงห้าปี
ตัวตรวจจับนี้จะมีศักยภาพในเพิ่มอัตราผู้รอดชีวิต จากมะเร็งตับอ่อน
จาก 5.5 เปอร์เซ็นต์ที่ฟังดูหดหู่สิ้นหวัง
ให้เข้าใกล้ 100 เปอร์เซ็นต์
และมันจะยังทำสิ่งเดียวกันให้เกิดขึ้น กับมะเร็งรังไข่และมะเร็งปอด
แต่มันจะไม่ได้จบอยู่แค่นั้น
โดยการเปลี่ยนแอนติบอดี
คุณสามารถที่จะมองหาโปรตีนอื่นๆ
ดังนั้น นั่นหมายถึงโรคอื่นๆ
เป็นไปได้ว่า ไม่ว่าโรคใดๆก็ตามในโลกนี้
เรื่อยไปจากโรคหัวใจ
ไปจนถึงมาลาเรีย เอชไอวี เอดส์
แล้วก็ยังมะเร็งในรูปแบบอื่นๆ -- อะไรก็ได้เลย
และหวังเป็นอย่างยิ่งว่าสักวัน
พวกเราทุกคนจะมีคุณลุงอีกคนหนึ่ง
คุณแม่อีกคนหนึ่ง พี่น้องหญิงชายอีกคนหนึ่ง
พวกเราจะสามารถมีสมาชิกในครอบครัวอีกคนหนี่ง ที่เราจะได้รักนานขึ้น
และหัวใจของพวกเรานั้นจะได้รับการปลดภาระ ความวิตกต่อโรคหนึ่ง
ที่มาจากมะเร็งตับอ่อน มะเร็งรังไข่ และมะเร็งปอด
และเป็นไปได้ว่า ไม่่ว่าจะเป็นโรคใดๆ
ด้วยอินเตอร์เน็ตแล้ว ไม่ว่าอะไรก็เป็นไปได้
ทฤษฎีต่างๆสามารถนำมาแบ่งปันกันได้
และคุณก็ไม่จำเป็นที่จะต้องเป็นศาสตราจารย์
ที่มีวุฒิปริญญามากมาย เพื่อที่จะได้มาซึ่งความคิดที่ทรงค่า
มันเป็นพื้นที่อันเป็นกลาง
สถานที่ซึ่ง ไม่ว่าคุณจะน่าตา อายุ เพศ เป็นเช่นไรนั้น
มันไม่ได้มีความสำคัญ
แค่เพียงความคิดของคุณเท่านั้นที่สำคัญ
สำหรับผมแล้ว ทั้งหมดนี้เป็นการมองอินเตอร์เน็ต
ในทรรศนะใหม่
เพื่อที่จะตระหนักว่า มันยังมีอะไรอีกมากมาย
มากกว่าการโพสรูปออนไลน์ ที่คุณทำหน้าแอ๊บแบ๊ว
คุณสามารถที่จะเปลี่ยนแปลงโลกนี้ได้
ดังนั้น ถ้าเด็กสิบห้าขวบ
ผู้ซึ่งไม่ได้รู้เลยว่าตับอ่อนคืออะไร
สามารถหาวิธีการใหม่ในการตรวจวินิจฉัยมะเร็งตับอ่อนได้
ลองจินตนาการสิครับ ว่าคุณสามารถทำอะไรได้บ้าง
ขอบคุณครับ
(เสียงปรบมือ)